ΓΡΑΠΤΗ ΕΡΩΤΗΣΗ E-2367/00

υποβολή: Alexandros Alavanos (GUE/NGL) προς την Επιτροπή

(13 Ιουλίου 2000)

Θέμα: Επιπτώσεις για την ορυζοκαλλιέργεια από τις προτάσεις της Επιτροπής για την αναθεώρηση του κανονισμού

Η κοινοτική αγορά ρυζιού αντιμετωπίζει σοβαρά προβλήματα, κυρίως λόγω της αύξησης των εισαγωγών μετά το 1994/95, ως αποτέλεσμα της εφαρμογής της συμφωνίας της GATT και των προτιμησιακών καθεστώτων (δασμολογικές ποσοστώσεις, ΑΚΕ). Κατά τα έτη 96-99 οι μέσες τιμές στο εσωτερικό έπεσαν σε επίπεδα πολύ χαμηλότερα από την τιμή παρέμβασης, ενώ για την Ελλάδα οι τιμές για το ρύζι Indica ήταν ιδιαίτερα χαμηλές. Η αντιμετώπιση του προβλήματος των μεγάλων αποθεμάτων πουπάρχουν και του κόστους που αυτά συνεπάγονται για τον προϋπολογισμό της Ε.Ε., προτείνεται από την Επιτροπή να γίνει με την κατάργηση του μηχανισμού της παρέμβασης, γεγονός που θα στερήσει τους κοινοτικούς παραγωγούς και από αυτή την ελάχιστη προστασία που παρέχει ο θεσμός της παρέμβασης. Οι οργανώσεις των παραγωγών COPA και Cogeca αντιτίθενται στην κατάργηση της παρέμβασης και προτείνουν αλλαγές στον τρόποπολογισμού των δασμών και επαναδιαπραγμάτευση των προτιμησιακών συμφωνιών με τις τρίτες χώρες.

1. Ποιες θα είναι οι επιπτώσεις από τις προτεινόμενες αλλαγές του κανονισμού στην παραγωγή ρυζιού και το εισόδημα των ορυζοκαλλιεργητών της Ελλάδας;

2. Πώς θα προστατεύσει η Επιτροπή την κοινοτική παραγωγή ρυζιού και το εισόδημα των ορυζοπαραγωγών που και η ίδια, στην πρότασή της, φρονεί ότι θα μειωθεί από την κατάργηση της παρέμβασης;

3. Προτίθεται η Επιτροπή να δεχθεί την πρόταση των COPA και Cogeca να προηγηθεί η επαναδιαπραγμάτευση των εμπορικών συμφωνιών της Ε.Ε. και μετά, αν προκύψει ανάγκη, να εξετασθεί η αναθεώρηση της ΚΟΑ του ρυζιού;

4. Η κατάργηση της παρέμβασης θα οδηγήσει σε εξοικονόμηση 38 εκατ. ευρώ το χρόνο. Θα εξετασθεί η δυνατότητα χρηματοδότησης προγραμμάτων βελτίωσης της ποιότητας και εκσυγχρονισμού της ορυζοβιομηχανίας από τα χρήματα που θα εξοικονομηθούν;

Απάντηση του κ. Fischler εξ ονόματος της Επιτροπής

(3 Οκτωβρίου 2000)

Η ευρωπαϊκή αγορά ρυζιού παρουσιάζει σοβαρή ανισορροπία.

Το κόστος που προκύπτει από την κατάσταση αυτή είναι πολύψηλό στο μέτρο που το ρύζι της παρέμβασης αλλοιώνεται μετά από δύο ή τρία χρόνια αποθεματοποίησης.

Μετά από προσεκτική ανάλυση όλων των πιθανών επιλογών, η Επιτροπή συμπέρανε ότι η ενσωμάτωση του τομέα του ρυζιού στο σύστημα των αροτραίων καλλιεργειών και η κατάργηση της τιμής παρέμβασης θα επιτρέψουν την επίτευξη ισορροπίας μεταξύ της προσφοράς και της ζήτησης, διατηρώντας ταυτόχρονα το εισόδημα των ορυζοκαλλιεργητών.

Όσον αφορά τις επιπτώσεις των προτεινόμενων τροποποιήσεων, αναμένεται αύξηση της ανταγωνιστικότητας του κοινοτικού ρυζιού και μεγαλύτερη ευελιξία της αγοράς.

Το εισόδημα των παραγωγών θα διατηρηθεί διότι οι ενδεχόμενες διακυμάνσεις των τιμών της αγοράς, λόγω έλλειψης τιμής παρέμβασης, θα εξουδετερωθούν από την αύξηση των αντισταθμιστικών πληρωμών που θα ανέρχονται σε 63 ανά τόνο και θα αντιστοιχούν στην ενίσχυση που προβλέπεται για τα σιτηρά από το 2001/2002, αντί για 52,65 ανά τόνο.

Όσον αφορά το καθεστώς εισαγωγών, η Επιτροπή θα ενεργήσει τηρώντας τις διεθνείςποχρεώσεις της σύμφωνα με τις διατάξεις της Γενικής Συμφωνίας Δασμών και Εμπορίου (GATT) για τη γεωργία.

Η Επιτροπή δεν προβλέπει τη χρηματοδότηση προγραμμάτων για τη βελτίωση της ποιότητας ή τον εκσυγχρονισμό του τομέα.

Η Επιτροπή εκτιμά ότι η πρόταση αυτή θα επιτρέψει στους κοινοτικούς ορυζοκαλλιεργητές να επωφεληθούν από την ισορροπία της αγοράς, τηρώντας ταυτόχρονα τιςποχρεώσεις που προβλέπονται στη συμφωνία της GATT.